Ylli televiziv Oprah Uinfri tërhiqet nga karriera këtë muaj
Drejtuesja televizive amerikane ka drejtuar për 25 vjet një nga programet më popullore në Shtetet e Bashkuara.
Opra Uinfri, një nga personalitetet më të fuqishme dhe më të pasura në Shtetet e Bashkuara, po i jep fund karrierës së saj si drejtuesja më e ndjekur në Amerikë pas 25 vjetëve në një nga emisionet më të spikatura në vend. Episodi i fundit i programit Oprah Winfrey Show do të transmetohet sonte në mbrëmje. Programi i Opras, i pari emision i natyrës së programeve komunikuese në nivel kombëtar i drejtuar nga një afrikano-amerikan, filloi të transmetohej në shtator 1986. Që nga ajo kohë, Opra ka ndërtuar një perandori mediatike – dhe një markë të veten – që përfshin edhe rrjetin televiziv kabllor që nisi punën në fillim të këtij viti. Ishte një mënyrë e merituar për të shënuar daljen në pension për Opra Uinfrit. Atë e duartrokitën 13 mijë fansa në Çikago dhe i kënduan një grup artistësh të mirënjohur, ndërsa Oprah Uinfri po i jepte fund punës 25-vjeçare si drejtuese e një emisioni televiziv. Opra transformoi televizionin amerikan me emisionin e saj popullor që filloi në vitin 1986. Programi u vlerësua më lart se cilido emision apo talk show në historinë televizive, duke arritur 42 milion shikues çdo javë në më shumë se 150 vende. Vitin e kaluar, Opra tha se ishte koha për të ecur përpara. “Këto vite me ju, shikues të dashur, kanë pasuruar jetën time tej çdo parashikimi”. Ndërsa adhuruesit po ndiqnin emisionet e saj të fundit, ata shprehën mendimet e tyre rreth asaj që e bëri Opran aq të rëndësishme. “Dashamirësia që ajo i dha të gjithëve. Mundësia që ajo i dha të gjithëve. Dashuria që ndau me të gjithë ne”. “Ajo është thjesht një person real, një person i vërtetë”. “Ajo na ka dhënë shpresë dhe ka qenë me të vërtetë pozitive në jetën e kaq shumë njerëzve, përfshirë edhe veten time”. Oprah ishte në gjendje të komunikonte me shikuesit e saj, duke folur për disa nga çështje personale – përjetimin e abuzimit seksual në rini, varfërinë dhe, më vonë, problemet me peshën e saj. Ajo gjithashtu u mor me tema të debatueshme si abuzimi i fëmijëve, Sida dhe racizmi. “Edhe nëse nuk e ke ndjekur emisionin e saj, e ke ditur se për çfarë po flitej. Kjo ka qenë pjesë e bisedave në mbarë vendin”, tha kritiku i medias, Ron Sajmon. Autorja Kiti Kelli thotë se rrugëtimi i Opras nga një e kaluar si qytetare e rëndomtë drejt një karriere si yll televiziv është tejet mbresëlënës. “Ajo është gruaja më e famshme në botë. Në fakt, revista Good Housekeeping botoi një sondazh që tregon se ajo është gruaja më e adhuruar në planet”. Jeta e saj e hershme nuk ishte përcaktuese e suksesit. Ajo u rrit në varfëri në Misisipi, në kohën e dallimit racor, por arriti të kapërcejë pengesa të shumta. Ajo interpretoi në disa filma, por emisioni i saj televiziv i dha famën që gëzon sot. Ajo u bë gruaja e parë afrikano-amerikane që u radhit nga Revista Forbes në listën e miliarderëve. Dhe ajo ndihmoi shumë shkrimtarë të ndërtojnë karrierën e tyre nëpërmjet klubit të saj të librit. Përgjatë viteve, ajo përgatiti shfaqjen “Color Purple” në Broduej dhe krijoi një perandori të medias, përfshirë edhe revistën e saj. Opra u bë e njohur për bujarinë e saj. Ajo u ka dhënë makina dhe dhurata të tjera pjesëtarëve të audiencës. Në vitin 2007, ajo dhuroi 40 milion dollarë për të ndërtuar një shkollë për vajza të varfra në Afrikën e Jugut. Ajo ka mbledhur fonde për hapjen e 60 shkollave në mbi 13 vende. “Unë jam këtu për shkak të bindjeve të mia personale për Barak Obamën dhe për atë që e di se ai mund të bëjë për Amerikën”. Në përpjekjen e parë në politikë, ajo përdori fuqinë e saj si yll televiziv për të mbështetur Barak Obamën në një moment kyç në fushatën e tij për president. Me përfundimin e emisionit të saj televiziv, Opra thotë se po përqendrohet në rrjetin e saj kabllor, i cili filloi në janar. Ajo shpreson që rrjeti të tërheqë shikuesit e shumtë që ajo ka tërhequr gjatë viteve.